
A magyar filmadaptációk intermediális jelenségei

A 20. században alkotó rendezők a magyar irodalom öröklött „vátesztudatával” keresték a válaszokat az adaptálással kapcsolatos kérdésekre, a korszakok társadalmi és ideológiai körülményei között. A film és irodalom közötti határátlépések, intermediális összefüggések közegét megteremtő filmadaptációk, a rendszerváltást megelőzően minden alkalommal egy meghatározott politikai feltételrendszer keretein belül valósulhattak meg, ahol a magyar művészek kénytelenek voltak megfelelni a rendszer által meghatározott kritériumoknak. A szerzői látás- és kifejezésmód érvényre juttatásának, valamint a magyar kultúrpolitikai cenzúra találkozásának eredményeképpen egészen rendkívüli és páratlan megoldású adaptációk születtek a magyar filmtörténetben, majd a „felszabadulás” hatására szintén. Ezek vizsgálatát tűztem ki dolgozatom céljául.

Munkám során az elméleti alapokat, valamint az adott magyar filmtörténeti korszak áttekintését követően a választott regények és filmek között fennálló intermediális viszonyokat, illetve a határátlépéssel járó következményeket és a médiumközi jelenségeket kívánom részletezni, kitérve az alkotások keletkezésére, szerzőire, valamint a művek kulturális funkcióira.
Az adaptációelemzés során egyfajta normatív szempontú megközelítés mellett döntöttem, mivel az általam választott transzpozíciókat, az eredeti szöveghez való extra szoros kapcsolatuknál fogva célszerűnek tartottam ezzel a módszerrel elemezni, szemben a Gérard Genette intertextualitás-tipológiájából kiinduló hypertext megközelítéssel, mely a filmváltozatot az irodalmi mű egész filmre kiterjedő idézeteként, parafrázisaként értelmezi.
Az első hipotézisem úgy szól, hogy azokat a transzpozíciókat, melyek a lehető legnagyobb hűséggel dolgoznak fel egy irodalmi művet, értékelő-előíró, vagyis normatív szempontú megközelítés által érdemes vizsgálni.
Második hipotézisem a bordwelli stílus fogalmához kapcsolódik, és a következőképpen hangzik: a transzpozíciók sikeressége nem az abszolút transzformáció teljesülésétől függ, hanem, hogy a rendező emberi, valamint művészi látásmódja hogyan viszonyul az íróéhoz.
Az általam választott négy mű Kosztolányi Dezső Aranysárkány (1925) című regénye, illetve az ebből készült Ranódy László-féle filmadaptáció (1966); Krasznahorkai László Sátántangó (1985) című regénye és Tarr Béla azonos című, „fekete szériás” mesterműve (1994.) A dolgozatban ezeknek az alkotásoknak a komparatív elemzésére kívánok kísérletet tenni, a már fent említett szempontok szerint.



